## Martínez Mus avança que dotarà l’Agència Valenciana de Protecció del Territori d’una nova seu i de més mitjans humans i materials

*** El conseller afirma que este organisme és “un instrument àgil a la disposició dels ajuntaments que els facilita el compliment de les seues obligacions”
* Martínez Mus assegura que s’està buscant un nou edifici “que reunisca millors condicions”, i avança que  podria estar en marxa en 2025**

El conseller de Medi Ambient, Infraestructures i Territori, Vicente Martínez Mus, ha avançat que dotarà l’Agència Valenciana de Protecció del Territori (AVPT) d’una nova seu a Elx i de més mitjans humans i materials, després de la trobada de treball amb el seu director, Santiago Gambín.

El conseller, durant la seua visita a l’Agència en este municipi, ha indicat que s’està posant en marxa un procediment per a buscar un nou edifici “que reunisca millors condicions” i avança que “estarà en marxa en 2025”. També ha insistit que l’AVPT desenrotlla una labor fonamental, ja que “està a la disposició dels ajuntaments, especialment dels més xicotets”.

El titular de Territori ha afirmat que pretén que l’entitat es convertisca “en un instrument àgil que els facilite el compliment de les seues obligacions, per a la qual cosa comptaran amb tot el suport del Consell”. Finalment, Martínez Mus ha destacat que “les línies d’actuació d’este departament se centren a fomentar els valors de la protecció i el respecte als nostres recursos, fent-los compatibles amb un desenrotllament sostenible”.

L’Agència Valenciana de Protecció del Territori té seu a Elx i compta actualment amb 27 treballadors. A més, este organisme té la competència en matèria de protecció de la legalitat urbanística sobre el sòl no urbanitzable en els 321 municipis adherits voluntàriament.

En esta reunió, també han participat el secretari autonòmic de Medi Ambient i Territori, Raúl Mèrida; el director general d’Urbanisme, Paisatge i Avaluació Ambiental, Miguel Ángel Ivorra; el director general de Medi Natural i Animal, Luis Gomis, així com el vicealcalde i regidor d’Urbanisme de l’Ajuntament d’Elx, Francisco Soler.

Fecha: 26/09/2024